Aalborg Zoo har fået to en halv ny søløve fra Wuppertal i Tyskland.

17. marts 2015 lidt før klokken 19 sker det endelig. Efter godt 800 kilometer på motorvejen triller Aalborg Zoos bil gennem porten med en, ja undskyld, dyrebar last. Luna og Holly, to de tyske søløvehunner, er ventet med længsel, og modtagelseskomiteen er klar. - Søløveanlægget har jo være tomt flere måneder, efter at vores egne søløver fik en lungesygdom, så de to nye er meget velkomne, siger dyrepasser Lise Andersen. Hendes kolleger, Marianne Baumann og Laura Larsen, parkerer bilen og åbner dørene til lastrummet. Luna og Holly sender straks store, nysgerrige øjne ud fra de to bure, mens de vrikker fra side til side. De ser ikke spor trætte ud efter den lange køretur, og al virakken i Aalborg tager de også i stiv arm, eller skulle vi sige luf. - Hvad siger I spøger, spørger Laura og kender næsten svaret, som er "ih" og "åh", og "de er smukke". Det er intet mindre end kærlighed ved første blik. De to bure bliver bugseret ind i kælderrummet, hvor de to søløver skal bo nogle dage, indtil søløveanlægget bliver rømmet af pingvinerne, som låner det, mens deres anlæg bliver udbedret. Luna, der er to år, smutter straks ud af buret, da lågen går op. Holly på fire år følger efter, og de to meget tillidsfulde og fredelige halvsøskende tager vraltende og nysgerrigt deres nye hjem i øjesyn. Og der bliver knipset billeder, og de nye beboere får sild fra spanden, og Laura får våde søløvekys. - Er det ikke en rimelig god last, vi har med hjem, spørger hun. Og det glade, retoriske spørgsmål bliver straks bekræftet. Faktisk er det to en halv søløve, Aalborg Zoo har fået fra Wuppertal Zoo i Tyskland. Holly er nemlig drægtig, så i løbet af foråret/sommeren vil publikum kunne se tre søløver boltre sig i anlægget. I aften i Nordjylland Live kan du se mere til søløverne, og Laura Larsen kommer i studiet og fortæller om planerne med dem.